Trekklaviernote buite hospitaal roer hartsnareLukas du Preez Woensdagoggend buite die hospitaal. Hy het vanoggend weer gaan trekklavier speel. (Foto: Charolotte Barnard) Hulle is al 40 jaar getroud en toe die eerste note uit Lukas du Preez se trekklavier vroeg Woensdagoggend buite die Bayview-hospitaal op Mosselbaai opklink, het sy vrou, Marinda, ŉ Covid-19-pasiënt in die saal, dadelik geweet dit is hy. Die 66-jarige Lukas sê Marinda word al byna twee weke lank in die hospitaal behandel nadat sy vroeër vandeesmaand die koronavirus opgedoen het. Geen besoekers word by Covid-19-pasiënte toegelaat nie, maar Lukas wou steeds op een of ander manier ŉ boodskap by sy vrou uitkry. Om op die foon te gesels put Marinda te veel uit en sy sukkel om teksboodskappe te lees. Sy trekklavier sou dus die boodskap moes oordra. “Dit was meer uit hulpeloosheid dat ek besluit het om te gaan trekklavier speel…” Lukas, ŉ advokaat wat op George woon, het by ŉ veiligheidswag by die hospitaal seker gemaak waar Marinda se saal min of meer is sodat hy kon seker maak sy hoor en het vroegoggend begin speel. En hóór het Marinda gehoor. Lukas vertel sy vrou het hom verskeie kere gebel terwyl hy buite die hospitaal gestaan en speel het. “Sy het my herken. Sy kén mos die songs, ons is 40 jaar getroud!” Charlotte Barnard, ŉ administratiewe klerk by die hospitaal, het ŉ video van Lukas buite die hospitaal gemaak wat sedertdien soos ŉ veldbrand versprei het. Lukas sê hy was stomgeslaan oor hoeveel mense daardeur geraak is en selfs in Nieu-Seeland en Australië het mense van die video kennis geneem. “Dit was soos ŉ stroom energie wat gevloei het,” sê Lukas. Du Preez het vir sy vrou, Marinda, gaan speel. (Foto: Charlotte Barnard) “Dit het vir my daaroor gegaan dat ŉ ou in absolute nood iets doen met die Here in gedagte. Ek is baie gelowig, nou meer as ooit en dit was ŉ manier vir my om die Here se Naam te prys. “Om met my ou instrumentjie só iets te bereik, wow…” Lukas speel al trekklavier vandat hy ŉ seuntjie is. Hy speel ook graag klavier, maar skerts dit sou ŉ bietjie moeilik wees om die klavier tot by die hospitaal te kry. Hy sê ook hy was verstom oor hoeveel bemoediging nie net Marinda nie, maar ook talle ander mense, uit sy musiek gekry het. Donderdag het hy ŉ bietjie geoefen, vertel Lukas – dit help sommer om sy dag korter te maak terwyl hy wag vir Marinda om aan te sterk – en Vrydagoggend was hy weer terug buite die hospitaal om nie net vir Marinda nie, maar ook vir almal wat aangegryp is deur die musiek, te speel. Marinda is tans in ŉ bestendige toestand, maar word steeds in die intensiewe sorgeenheid behandel. Lukas sê die musiek help om Marinda, ŉ kreatiewe en aktiewe vrou wat nou heeldag op haar rug in ŉ hospitaalbed moet lê, op te beur. “Ek hoop sy is gou beter.” Posted by Charlotte Barnard on Tuesday, July 20, 2021